THANI บวกเกือบ 4% หลังกำไร Q3/58 สวยหรู โบรกแนะซื้อเป้า 3.38 บาท
THANI บวกเกือบ 4% หลังกำไร Q3/58 สวยหรู ณ เวลา 10.38 น.อยู่ที่ 2.86 บาท บวก 0.10 บาท หรือ 3.62% มูลค่าการซื้อขาย 33.26 ล้านบาท ด้าน บล.เมย์แบงก์ กิมเอ็ง (ประเทศไทย) แนะซื้อราคาเป้าหมาย 3.38 บาทต่อหุ้น
20 ต.ค. 2558

ผู้สื่อข่าวรายงานว่า ราคาหุ้น บริษัท ราชธานีลิสซิ่ง จำกัด (มหาชน) หรือ THANI ณ เวลา 10.38 น.อยู่ที่ 2.86 บาท บวก 0.10 บาท หรือ 3.62% มูลค่าการซื้อขาย 33.26 ล้านบาท โดยเปิดตลาดที่ 2.76 บาท ต่ำสุดที่ 2.82 บาท สูงสุดที่ 2.90 บาท ขณะที่ดัชนีหุ้นไทยโดยรวมบวก 0.25%

 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (20 ต ค.) ว่า แนะนำ “BUY” หุ้น THANI โดยมีราคาเป้าหมาย 3.38 บาทต่อหุ้น เนื่องจากผลประกอบการปรับตัวดีขึ้นอย่างต่อเนื่องในไตรมาส 3 ปี 58 รวมถึงรายได้ดอกเบี้ยสุทธิเติบโต 4%จากไตรมาสก่อนจาก NIM ที่แข็งแกร่งขึ้น รายได้ค่าธรรมเนียมทรงตัวจากไตรมาสที่แล้ว แต่รายได้จากการขายสินทรัพย์ที่ลดลงกดดันให้รายได้ที่ไม่ใช่ดอกเบี้ยสุทธิหดตัวลง 15%จากไตรมาสก่อน ค่าใช้จ่ายในการดำเนินงานปรับตัวเพิ่มขึ้น 3%จากไตรมาสก่อน
ทั้งนี้ THANI ยังไม่ได้ทำการรายงาน NPL อย่างไรก็ตามจากการกันสำรองที่ลดลงอย่างมีนัยสำคัญ (1.14% ในไตรมาสนี้ เทียบกับ 1.48% ในไตรมาสก่อนหน้า) มองว่าคุณภาพสินทรัพย์ของธนาคารน่าจะปรับตัวดีขึ้น กำไรสุทธิปรับตัวดีขึ้น 12% ไตรมาสก่อนอยู่ที่ 215 ล้านบาท
โดยผลการดำเนินงานไตรมาส 3/58 สิ้นสุดวันที่ 30 ก.ย.58 มีกำไรสุทธิ 214.53 ล้านบาท หรือมีกำไรสุทธิ 0.09 บาทต่อหุ้น เพิ่มขึ้น 11% จากช่วงเดียวกันของปีก่อนที่มีกำไรสุทธิ 192.85 ล้านบาท หรือมีกำไรสุทธิ 0.08 บาทต่อหุ้น
ส่วนผลการดำเนินงานช่วง 9 เดือนแรกมีกำไรสุทธิ 579.24 ล้านบาท หรือ 0.24 บาทต่อหุ้น เพิ่มขึ้น 3% จากช่วงเดียวกันของปีก่อนที่มีกำไรสุทธิ 560.83 ล้านบาท หรือ 0.23 บาทต่อหุ้น